فحوارو مع “كَود” قال المختطف وضحية جبهة البوليساريو الذي تعرض لأبشع أنواع التعذيب على يد جلادي جبهة البوليساريو محمد ولد محمد سالم ولد الخليل والمشهور بإسم “بريطانيا”. بريطانيا يتحدث بالفيديو فحوار مطول مع “كَود” عن حياتو اللي تخطات فأغلبها معاناة وتكرفيس بسبب الجرائم المتتالية اللي دارتها البوليساريو سنوات السبعينات والثمانينات وحتى فالتسعينات، اللي هو واحد من الضحايا ديالهم. المختطف السابق وضحية البوليساريو، وأثناء سرده لمعاناته مع الجلادين ف تندوف طاحت الدموع من عينيه، وقال بأن التعذيب اللي تعرض ليه خلاه يكره خوه الإنسان. “محمد بريطانيا” بدات قصتو مع الاعتقال والتعذيب فالثمانينات من بعد ماداز مع صديقو عبد الرحمان خربوش من العيون لاسبانيا عبر سبتة، وفاش وصلو كانو فالكوميسارية فمدينة سبتة ومن بعد ف أليكانتي، أي أنهم دازو عند السلطات الاسبانية و عرفاتهم، وفهاد المدينة، اي أليكانتي، غاديين يتلاقاو مع أشخاص من القنصلية الجزائرية تماك بوساطة من بعض أبناء الصحرا. و كيف أكد ف حوارو مع “كَود”، فإن الجزائر ومخابراتها غادية من بعد تتكلف بكل المصاريف باش ترسلهم للعاصمة الاسبانية مدريد٬ ثم وبواسطة وثيقة جزائرية غاديين يركبو ف طيارة. خدعاتهم وكذبات عليهم المخابرات الجزائرية فاش قالت ليهم قبل ما تمشيو تقراو ف كوبا غاديين تدوزو من مدريد إلى طرابلس عن طريق الدزاير، ولكن فاللخر غادي يهبطوهم ف مطار الجزائر العاصمة ونقلوهم مباشرة لسجن الرشيد الرهيب اللي غادي يدوز فيه 7 سنين من المعاناة والتعذيب واللي دازت عليه بحال 100 عام كيف كيقول الضحية محمد سالم ولد الخليل. وكتبقى اسبانيا حتى هيا مسؤولة حقاش مشاو فطيارتها وخرجو من بلادها وكانت على علم بوجودهم فوق ترابها. دابا محمد “بريطانيا” كيطالب السلطات الاسبانية تجبد ديك الوثائق اللي سافرو بيها داك النهار فاش داتهم المخابرات الجزائرية من الصبليون. واسترسل “بريطانيا” كذلك وهو كيحاول التغلب على دموعه، بأن الطريقة لي كان كيتعرض فيها للتعذيب مايقدرش يوصفها، و فاش سولاتو “كَود” إيلا قدر يذكر بعض هذه الطرق اللي تعذب بيها، قال: “كيحرقوني بالجمر”. وعن أسباب تعرضو لكل هاد التعذيب، أجاب “بريطانيا”: جلادي البوليساريو تاهموني بالجوسسة لصالح لمغرب وقالو لي خاصك تعتارف، واعتارفت باش غير نسلك من تعذيبهم، ولكن بقاو مستمرين ف تعذيبي طيلة فترة مكوثي بسجن الرشيد السيء الذكر”. 
ضحية البوليساريو “محمد بريطانيا” كيحكي قصة معاناتو لـ”كَود”: الجلادين ف الجبهة عذبوني وكلشي كان بأوامر و تواطؤ من النظام الجزائري – فيديو